Pécsi Tudományegyetem
[bookmark: _Toc0]Új kutatási eredmények a fenntartható vállalatirányítás területén
Sikeresen zárult a Pécsi Tudományegyetem Közgazdaságtudomány Karának „A hazai vállalatok szerepének növelése a nemzet újraiparosításában” című projektje, mely során a kutatócsoportok számos olyan tényezőt azonosítottak, amelyek hozzájárulhatnak a hazai vállalatok sikeresebb működéséhez és a gazdaság ellenálló képességének növeléséhez.A Tématerületi Kiválósági Program 2021 – Nemzeti kutatások / Ipar és digitalizáció - alprogram támogatásával megvalósult TKP2021-NKTA-19 azonosítójú projekt egyik központi témája az újraiparosítás és a hazai vállalatok globális értékláncokban betöltött szerepének vizsgálata volt. Az eredmények rámutattak, hogy a multinacionális vállalatok és a helyi gazdasági szereplők közötti kapcsolatok minősége meghatározó a magyar ipar fejlődése szempontjából. Különösen fontos szerepet játszik a tudásáramlás, a beszállítói kapcsolatok erősödése, valamint a helyi leányvállalatok döntési autonómiája. A kutatás szerint a külföldi működőtőke bevonzása mellett annak mélyebb hazai integrációja is elengedhetetlen a magasabb hozzáadott értéket teremtő tevékenységek bővítéséhez.Vörös József professzor, a négy és fél éves projekt szakmai vezetője megerősítette, hogy az elmúlt időszak gazdasági és társadalmi kihívásai tovább erősítették azoknak a kutatásoknak a jelentőségét, amelyek a magyar gazdaság versenyképességének, alkalmazkodóképességének és hosszú távú fejlődési lehetőségeinek feltárására irányulnak. A projekt során a kutatócsoport a vállalt tudományos célokat jelentősen meghaladó eredményeket ért el, számos rangos nemzetközi folyóiratban megjelent tanulmánnyal és további, vezető szakmai lapoknál folyamatban lévő publikációval. A kutatási eredmények tudományos hasznosulását erősíti egy, az Akadémiai Kiadó gondozásában megjelent szakkönyv is, amely a viselkedési közgazdaságtan aktuális kérdéseit mutatja be.A kutatócsoport eredményei egyrészt fontos tudományos és gyakorlati hozzájárulást jelentenek a versenyképesebb, innovatívabb és fenntarthatóbb magyar gazdaság megteremtéséhez, másrészt a rangos nemzetközi lapokban megjelent tanulmányokkal hozzájárultak a tudományos presztízs növeléséhez.

